Broj: 711-I-1258-M-70/19-02-12

Zagreb, 3. svibnja 2019.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva, te Tončice Božić, Aleksandre Jozić-Ileković Davorina Ivanjeka i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“, broj 26/11, 12/12, 126/12, 48/13 i 57/15, u daljnjem tekstu: ZSSI), **na zahtjev dužnosnika Gorana Bukvića, člana Državne komisije za kontrolu postupaka javne nabave (DKOM),** za davanjem mišljenja Povjerenstva, na 48. sjednici, održanoj dana 3. svibnja 2019. g., daje sljedeće

**MIŠLJENJE**

1. **Sukladno odredbama ZSSI-a, nema zapreke da dužnosnik Goran Bukvić, istovremeno uz obnašanje dužnosti člana Državne komisije za kontrolu postupaka javne nabave (DKOM) bude nositeljem i članom obiteljskog poljoprivrednog gospodarstva ( u daljnjem tekstu: OPG).**
2. **Upućuje se dužnosnik Goran Bukvić da se, ukoliko dođe do situacije proširenja djelatnosti obiteljskog poljoprivrednog gospodarstva u kojem je dužnosnik nositelj i član, obrati Povjerenstvu radi davanja mišljenja.**
3. **Na temelju članka 8. stavka 2. ZSSI-a, dužnosnik Goran Bukvić dužan je u Izvješću o imovinskom stanju prijaviti podatke OPG-a čiji je nositelj te o dohocima istog OPG-a na godišnjoj razini, kao i podatak o dodijeljenim potporama i subvencijama istom OPG-u, i to do kraja godine u kojoj su dohoci po navedenoj osnovi ostvareni.**

Obrazloženje

Zahtjev za davanjem mišljenja Povjerenstva podnio je Goran Bukvić, član Državne komisije za kontrolu postupaka javne nabave (DKOM). U knjigama ulazne pošte zahtjev je zaprimljen 23. travnja 2019. pod poslovnim brojem 711-U-1771-M-70/19-01-5, povodom kojeg se vodi predmet broj M-70/19.

Člankom 3. stavkom 1. točkom 44. ZSSI-a propisano je da su predsjednik, zamjenici i članovi Državne komisije za kontrolu postupaka javne nabave dužnosnici u smislu navedenog Zakona, stoga je dužnosnik Goran Bukvić obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva. U slučaju da Povjerenstvo zatraži od podnositelja zahtjeva ili od nadležnog tijela javne vlasti dodatne podatke, rok za davanje mišljenja se produljuje.

Dužnosnik u podnesenom zahtjevu za davanjem mišljenja Povjerenstva postavlja upit može li dužnosnik biti nositelj i član OPG-a iz članka 3. stavka 1. točke a) Zakona o poljoprivredi („Narodne novine“ broj 118/18 i članka 5. stavka 1. točke a) Zakona o obiteljskom poljoprivrednom gospodarstvu („Narodne novine“ broj 29/18 i 32/15). Ujedno postavlja i pitanje može li OPG, čiji je nositelj i član dužnosnik, biti korisnik mjera iz članka 8. Zakona o poljoprivredi.

Povjerenstvo ukazuje da je člankom 13. stavkom 2. ZSSI-a propisano da dužnosnici, koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja, osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. Stavkom 3. istog članka propisano je da prethodno odobrenje Povjerenstva nije potrebno za obavljanje, između ostalog, samostalne poljoprivredne djelatnosti, ali na temelju stavka 4. istog članka ZSSI-a dužnosnici su dužni prijaviti Povjerenstvu prihode od iste djelatnosti.

Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima. Nadalje, člankom 4. stavkom 4. ZSSI-a, propisano je da se poslovnim subjektima u smislu navedenog Zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona. Stoga se i OPG odnosno njegov nositelj smatra poslovnim subjektom u smislu ZSSI-a.

Povjerenstvo ukazuje da Zakon o poljoprivredi („Narodne novine“ broj 30/15) u članku 2. stavku 1. točki 1. definira poljoprivrednika kao fizičku ili pravnu osobu ili skupinu fizičkih ili pravnih osoba koje obavljaju poljoprivrednu djelatnost na poljoprivrednom gospodarstvu, a obuhvaća sljedeće organizacijske oblike: OPG; obrt registriran za obavljanje poljoprivredne djelatnosti; trgovačko društvo ili zadruga registrirana za obavljanje poljoprivredne djelatnosti; kao druga pravna osoba.

Sukladno podstavku 2. članka 2. stavka 1. Zakona o poljoprivredi, OPG je fizička osoba ili skupina fizičkih osoba članova zajedničkog kućanstva, koje obavljaju poljoprivrednu djelatnost na poljoprivrednom gospodarstvu koristeći se vlastitim ili unajmljenim proizvodnim jedinicama.

Zakon o poljoprivredi razlikuje i članove OPG-a od nositelja OPG-a. Članovi OPG-a su punoljetni članovi istog kućanstva koji obavljaju poljoprivrednu djelatnost, dok nositelj OPG ima prava i obveze u pogledu toga OPG-a te je odgovoran za njegovo poslovanje.

Člancima 69. i 70. istog Zakona razgraničena je prodaja vlastitih poljoprivrednih proizvoda od obavljanja dopunskih djelatnosti. Tako je člankom 69. toga Zakona propisano da vlastite poljoprivredne proizvode, uzgojene na obiteljskom poljoprivrednom gospodarstvu, mogu prodati krajnjem potrošaču ili kupcu/otkupljivaču nositelji, članovi i zaposleni na OPG-u ako su upisani u Upisnik poljoprivrednika.

Člankom 70. Zakona o poljoprivredi propisano je da su dopunske djelatnosti na OPG-u djelatnosti povezane s poljoprivredom koje omogućavaju bolje korištenje proizvodnih kapaciteta i radne snage članova OPG-a te stjecanje dodatnog dohotka na OPG-u. Slijedom navedenoga, Zakon o poljoprivredi razlikuje poljoprivrednu djelatnost, odnosno prodaju vlastitih poljoprivrednih proizvoda i dopunske djelatnosti.

Povjerenstvo tumači da obavljanje isključivo poljoprivredne djelatnosti u okviru OPG-a, bez dopunskih djelatnosti u smislu Zakona o poljoprivredi, ne predstavlja poslove upravljanja tim OPG-om kako za članove, tako i za nositelja istog. U prilog navedenom govori i sama odredba članka 69. Zakona o poljoprivredi kojom su nositelji, članovi i zaposleni na OPG-u izjednačeni u odnosu na mogućnost prodaje vlastitih poljoprivrednih proizvoda uzgojenih na OPG-u krajnjem potrošaču ili kupcu/otkupljivaču, pod uvjetom da su upisani u Upisnik poljoprivrednika

Povjerenstvo je stoga mišljenja da nositelj OPG-a koji obavlja isključivo poljoprivrednu djelatnost, odnosno prodaju vlastitih poljoprivrednih proizvoda, bez dopunskih djelatnosti u smislu Zakona o poljoprivredi ne obavlja poslove upravljanja tim OPG-a u smislu članka 14. stavka 1. ZSSI. Također, člankom 13. stavkom 3. ZSSI-a obavljanje samostalne poljoprivredne djelatnosti bez prethodnog odobrenja Povjerenstva dopušteno je i onim dužnosnicima koji dužnost obnašaju profesionalno, odnosno dopuštenost obavljanja samostalne poljoprivredne djelatnosti ne ovisi o načinu obnašanja dužnosti.

Međutim, ukoliko je OPG registriran i za obavljanje dopunskih djelatnosti koje su povezane s poljoprivredom u svrhu boljeg korištenja proizvodnih kapaciteta i radne snage članova OPG-a te stjecanja dodatnog dohotka na OPG-u, obavljanje takvih djelatnosti pretpostavlja i obavljanje određenih upravljačkih funkcija koje po svom položaju obavlja nositelj OPG-a. Dužnosnici stoga ne mogu biti nositelji OPG-a koji je registriran i za obavljanje dopunskih djelatnosti, već u tom slučaju moraju poslove upravljanja na navedenom OPG-u prenijeti na drugog člana OPG-a, odnosno drugog člana upisati kao nositelja OPG-a.

Povjerenstvo ima na umu da OPG nema vlastiti OIB, već je to OIB njegova nositelja, koji stječe prava i obveze u ime OPG-a te da shodno tome OPG nije pravna osoba odnosno nema pravni subjektivitet u punom smislu, već se radi o jednom od zakonom predviđenih organizacijskih oblika pod kojim najmanje jedna fizička osoba, kao nositelj (te eventualne daljnje fizičke osobe kao članovi) mogu obavljati poljoprivrednu i eventualno određenu sekundarnu djelatnost radi ostvarivanja prihoda.

Međutim, s obzirom da samo nositelj OPG ima prava i obveze u pogledu toga OPG-a te je odgovoran za njegovo poslovanje, može se smatrati u smislu relevantnih odredbi ZSSI-a, da djelatnost obrta kao redovnu ili stalnu djelatnost radi ostvarivanja prihoda obavlja sam nositelj OPG-a, da on ujedno obavlja poslove upravljanja tim OPG-om kao poslovnim subjektom, zatim da se OPG smatra poslovnim subjektom u vlasništvu nositelja kao i da stečeni dohodak OPG-a predstavlja dohodak od samostalne djelatnosti nositelja OPG-a.

Slijedom svega navedenog, sukladno odredbama ZSSI-a, nema zapreke da dužnosnik Goran Bukvić istovremeno uz obnašanje dužnosti člana Državne komisije za kontrolu postupaka javne nabave (DKOM) bude članom OPG-a čiji je i nositelj.

Povjerenstvo dohodak koji se ostvaruje djelatnošću OPG-a smatra imovinom odnosno primitkom, i to po osnovi dohotka od samostalne djelatnosti dužnosnika koji je nositelj OPG-a, u smislu članka 8. ZSSI-a. Slijedom navedenog, dužnosnici su primitke po osnovi dohotka obrta dužni prijaviti u izvješću imovinskom stanju i to u iznosu ostvarenom na godišnjoj razini.

Naime, s obzirom da ovi prihodi nisu unaprijed definirani, već ovise o poslovnim rezultatima i razlikuju se iz godine u godinu, Povjerenstvo je zauzelo stav da se ova vrsta prihoda treba prijaviti u Izvješću o imovinskom stanju, a ukoliko se dohodak OPG-a u idućoj poslovnoj godini razlikuje u visini za više od 10%, potrebno ga je prijaviti u novom Izvješću povodom bitne promjene u imovini.

Napominje se da se i subvencije i potpore isplaćene OPG-u odnosno za njegovu djelatnost smatraju dohotkom OPG-a.

Slijedom navedenog, Povjerenstvo upućuje dužnosnika da je dužan u Izvješću o imovinskom stanju prijaviti podatke OPG-u čiji je nositelj te o dohocima istog OPG-a na godišnjoj razini, i to do kraja godine u kojoj su dohoci po navedenoj osnovi ostvareni.

Na kraju, Povjerenstvo smatra bitnim uputiti dužnosnika da se, ukoliko dođe do situacije proširenja djelatnosti OPG-a u kojem je dužnosnik nositelj i član, obrati Povjerenstvu radi davanja mišljenja.

Slijedom navedenog, Povjerenstvo daje mišljenje kao izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Goran Bukvić, elektronska dostava
2. Objava na internetskoj stranici Povjerenstva
3. Pismohrana